CELEX: 32020R2004
Language: hu
Date: 2020-11-26 00:00:00
Title: Az Európai Központi Bank (EU) 2020/2004 rendelete (2020. november 26.) a pénzpiacokra vonatkozó statisztikákról szóló 1333/2014/EU rendelet módosításáról (EKB/2020/58)

2020.12.8.   
               
               
                  HU
               
               
                  Az Európai Unió Hivatalos Lapja
               
               
                  L 412/31
               
            
         AZ EURÓPAI KÖZPONTI BANK (EU) 2020/2004 RENDELETE
         (2020. november 26.)
         a pénzpiacokra vonatkozó statisztikákról szóló 1333/2014/EU rendelet módosításáról (EKB/2020/58)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre,
         tekintettel a Központi Bankok Európai Rendszere és az Európai Központi Bank Alapokmányára és különösen annak 5. cikkére,
         tekintettel az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendeletre (1) és különösen annak 5. cikke (1) bekezdésére és 6. cikke (4) bekezdésére,
         mivel:
         
                     (1)
                  
                  
                     A 2533/98/EK rendelet értelmében az Európai Központi Banknak (EKB) kellően indokolt esetekben joga van konszolidált formában statisztikai adatokat gyűjteni az adatszolgáltatóktól, ideértve az általuk ellenőrzött szervezetekre vonatkozó adatokat is. Erre a célra az EKB határozza meg a konszolidáció mértékét. A pénzpiaci statisztikák rendes előállítása céljára az 1333/2014/EU európai központi banki rendelet (EKB/2014/48) (2) előírja, hogy az adatszolgáltatók azon tagállam nemzeti központi bankja részére, amelyben rezidensek, vagy az EKB részére összevont alapon, valamennyi uniós és EFTA-beli fióktelepüket is beleértve, napi statisztikai adatokat szolgáltatnak a pénzpiaci instrumentumokra vonatkozóan.
                  
               
                     (2)
                  
                  
                     Az adatszolgáltatók egyesült királyságbeli fióktelepeire vonatkozó statisztikai adat teljes mennyiségét tekintve jelentős. Mivel a rövid lejáratú eurokamatláb (€STR) támaszkodik az 1333/2014/EU rendelet (EKB/2014/48) alapján szolgáltatott statisztikai adatokra, gondoskodni kell arról, hogy továbbra is szolgáltassák az e fióktelepekre vonatkozó statisztikai adatokat, az euro pénzpiacon magas színvonalú statisztikák rendelkezésre állásának további biztosítása érdekében.
                  
               
                     (3)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás által biztosított átmeneti időszak 2020. december 31-ével véget ér. Annak érdekében, hogy a Központi Bankok Európai Rendszere továbbra is megkapja az adatszolgáltatók egyesült királyságbeli fióktelepeire vonatkozóan a pénzpiaci instrumentumokra vonatkozó napi statisztikai adatokat, a fióktelepek tekintetében ki kell terjeszteni az 1333/2014/EU rendelet (EKB/2014/48) 3. cikkének (1) bekezdése szerinti összevont adatszolgáltatás hatályát.
                  
               
                     (4)
                  
                  
                     Ezért az 1333/2014/EU rendeletet (EKB/2014/48) ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Módosítás
            Az 1333/2014/EU rendelet (EKB/2014/48) 3. cikkének (1) bekezdése helyébe a következő szöveg lép:
            
               
                  „(1)   A pénzpiaci statisztikák rendes előállítása céljára az adatszolgáltatók azon tagállam NKB-ja részére, amelyben rezidensek, összevont alapon, valamennyi uniós és EFTA-beli fióktelepüket, valamint egyesült királyságbeli fióktelepüket is beleértve, napi statisztikai adatokat szolgáltatnak a pénzpiaci instrumentumokra vonatkozóan. Az előírt statisztikai adatokat az I., II. és III. melléklet határozza meg. Az adatszolgáltatók az előírt statisztikai adatokat az adattovábbításra, az adatok pontosságára, a koncepcionális megfelelésre, a revízióra és az adatok integritására vonatkozó, a IV. mellékletben meghatározott minimumszabályokkal összhangban szolgáltatják. Az NKB az adatszolgáltatóktól kapott statisztikai adatokat e rendelet 4. cikkének (2) bekezdésével összhangban továbbítja az EKB-nak.”
               
            
         
         
            2. cikk
            Záró rendelkezések
            Ez a rendelet az Európai Unió Hivatalos Lapjában való kihirdetését követő negyedik napon lép hatályba.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Frankfurt am Mainban, 2020. november 26-án.
            
               
                  az EKB Kormányzótanácsa részéről
               
               
                  az EKB elnöke
               
               Christine LAGARDE
            
         
         
            (1)  A Tanács 2533/98/EK rendelete (1998. november 23.) az Európai Központi Bank által végzett statisztikai adatgyűjtésről (HL L 318., 1998.11.27., 8. o.).
         
            (2)  Az Európai Központi Bank 1333/2014/EU rendelete (2014. november 26.) a pénzpiacokra vonatkozó statisztikákról (EKB/2014/48) (HL L 359., 2014.12.16., 97. o.).